ສກຂ ຂຶ້ນແຜນກຳນົດສ້າງພະນັກງານນຳພາ-ຄຸ້ມຄອງຂັ້ນແຂວງ
ໃນຕອນເຊົ້າວັນທີ 1 ມິຖຸນາ ທີ່ຫ້ອງປະຊຸມພະແນກສຶກສາທິການ ແລະ ກິລາແຂວງ ໄດ້ຈັດກອງປະຊຸມຂຶ້ນແຜນກຳນົດສ້າງພະນັກງານນຳພາ - ຄຸ້ມຄອງຂອງພະແນກສຶກສາທິສາທິການ ແລະ ກິລາ, ໂດຍເຂົ້າຮ່ວມເປັນກຽດຂອງທ່ານ ອຸ່ນຄຳ ອວ່ນສະຫວັນ ຮອງຫົວໜ້າກົມຈັດຕັ້ງ - ພະນັກງານກະຊວງສຶກສາທິການ ແລະ ກິລາ, ທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາ ມີພະນັກງານສຳມະຊິກພັກ, ພະນັກງານ - ລັດຖະກອນ ແລະ ແຂກຖືກເຊີນເຂົ້າຮ່ວມ.
ໃນພິທີ ທ່ານ ສີລິສັກ ຖະໜອມຮັກ ໄດ້ໃຫ້ຮູ້ເຖິງຈຸດປະສົງຂອງກອງປະຊຸມຄັ້ງນີ້ ກໍ່ເເພື່ອປະຕິບັດຕາມຄຳສັ່ງແນະນຳຂອງຄະນະປະຈຳພັກແຂວງ, ບົດແນະນຳຂອງຄະນະຈັດຕັ້ງແຂວງ ວ່າດ້ວຍການຂຶ້ນແຜນກຳນົດສ້າງພະນັກງານນຳພາ-ຄຸ້ມຄອງທົ່ວແຂວງ ສາລະວັນ ປະຈຳປີ 2017 ແລະ ຂໍ້ກຳນົດຂອງກົມການເມືອງສູນກາງພັກວ່າດ້ວຍມາດຖານຂອງພະນັກງານທີ່ຈະດຳລົງຕຳແໜ່ງຕ້ອງເປັນຜູ້ທີ່ມີນ້ຳໃຈຮັກຊາດ. ຮັບໃຊ້ປະຊາຊົນ, ມີຄວາມຈົງຮັກພັກດີຕໍ່ພັກຕໍ່ລັດ, ບໍລິສຸດສັດຊື່, ມີການພັດທະນາຕົນເອງໃນທຸກດ້ານ, ມີຫຼັກໜັ້ນຄຸນທາດການເມືອງໜັກແໜ້ນ, ມີຄວາມມຸ່ງໜັ້ນຈິງໃຈ, ຕໍ່ໜ້າທີ່ວຽກງານຢ່າງແທ້ຈິງ, ຈາກນັ້ນ ຜູ້ເຂົ້າຮ່ວມໄດ້ປ່ອນບັດທາບທາມຮອບທີ 1 ພ້ອມທັງສັງລວມຄະແນນ ແລ້ວສືບຕໍ່ທາບທາມຮອບທີ2 ແລະ ຮອບທີ 3 ເພື່ອຄັດເລືອກເອົາພະນັກງານຄຸ້ມຄອງບັນຈຸເຂົ້າໃນຕຳແໜ່ງງານ ເພື່ອແນ່ໃສ່ຮັບປະກັນລັກສະນະສືບທອດຕໍ່ເນື່ອງໃນໄລຍະຍາວ ແລະ ສອດຄ່ອງກັບແຜນພັດທະນາແຕ່ລະຂະແໜງການ ແລະ ທ້ອງຖິ່ນຂອງຕົນ